Príloha č. 1

Legislatívne a inštitucionálne zabezpečenie v oblasti vodných ciest v Rakúsku a Českej republike
Pre porovnanie uvádzame nasledovné príklady inštitucionálneho zabezpečenia v susedných štátoch.
1.	Legislatívne a organizačné zabezpečenie v Rakúsku
Predmetom úpravy v § 2 ods. 1 zákona č. 177/2004 BGBL I o vodných cestách je predovšetkým spolková správa vodných ciest. Zákon zriaďuje štátnu spoločnosť pre vodné cesty Via-Donau, GmbH. Spolkové ministerstvo pre dopravu, inováciu a technológie (BMVIT) má kompetencie pre operatívne zvládnutie celého spektra úloh a prostredníctvom Via-Donau zabezpečuje:
1.	Reguláciu, údržbu a výstavbu vodných tokov.
2.	Ochranu pred povodňami vrátane príprav a vykonávania preventívnych ochranných opatrení na bezškodové odvádzanie povodňových prietokov a predchádzanie škodám z povodní s výnimkou budovania zdrží na Dunaji.
3.	Sledovanie stavu tokov a spoluúčasť na ochrane tokov pred znečistením.
4.	Budovanie brehových opevnení a zlepšovanie podmienok pre živočíchy a rastlinstvo na brehoch a ich blízkom okolí.
5.	Plánovanie, budovanie a údržbu pobrežných ciest (§ 2 ods. 2 zákona č. 62/1997 BGBL I).
6.	Zriaďovanie a udržiavanie štátnych prístavov a prístavísk (§ 33 ods. 2 zákona č. 62/1997 BGBL I).
7.	Hydrografiu a opatrenia na vytvorenie vhodných odtokových podmienok (zákon č. 215/1959 BGBL o vodách) hlavne merania, výber, evidenciu, uchovanie potrebných údajov a ich postúpenie na príslušné oblastné služobne, ako aj zriaďovanie a udržiavanie merných staníc. 
8.	Tvorbu štátnych predpisov podľa spolkového zákona č. 372/1927 BGBL o vytvorení súťažných podmienok pre ochranu Dunaja pred povodňami a spolkového zákona č. 367/1973 BGBL na vytvorenie konkurencie pre ochranu Dunaja pred povodňami..
9.	Plnenie záväzkov vyplývajúcich z medzinárodných dohôd Rakúska, predovšetkým o regulácii a udržiavaní vodných ciest, k čomu patrí aj odstraňovanie miest obmedzujúcich plavbu na Dunaji podľa usmernení EÚ k transeurópskym sieťam – TEN (súhrnný projekt výstavby vodných ciest), ako aj pôsobenie v komisiách hraničných vôd v zmysle § 1 č. 177/2004 BGBL I.
10.	Správu verejných vodných hospodárstiev a pozemkov prislúchajúcich k vodnej ceste.   
11.	Správu hnuteľných a nehnuteľných vecí potrebných pre plnenie cieľov  podľa bodov 1 až 10.
12.	Úlohy zo zákona č. 148/1985 BGBL o podpore budovania vodných  stavieb.
Okrem uvedených úloh a činností plní Via-Donau aj nasledovné úlohy v oblasti rozvoja plavby:
a)	príprava projektov a dohľad nad priebehom realizácie projektov pre rozvoj a rast nákladnej dopravy a intermodálnej dopravy;
b)	vývoj a implementovanie nových technológií a systémov  pre vodné cesty;
c)	propagovanie vodnej dopravy; lobbying na národnej a medzinárodnej úrovni a presadzovanie strategických partnerstiev;
d)	vykonávanie pilotných projektov rozvoja intermodálnych dopravných osí;
e)	riešenie štúdií, prieskumov, výskumných úloh a úloh riadenia vo vyššie uvedených oblastiach pre tretie osoby a pre súkromný sektor;
f)	plnenie funkcie národného operátora riečnych informačných služieb;
g)	dohľad nad plavebnými komorami.
Spoločnosť Via-Donau má okolo 247 zamestnancov a niekoľko oblastných pobočiek.
2.	Legislatívne a organizačné zabezpečenie v Českej republike
Riešenie otázky výstavby a údržby vodných ciest v Českej republike vychádza historicky z legislatívy  platnej už v časoch Rakúsko-Uhorska a neskôr prvej republiky. Od roku 1901 pôsobila na území týchto štátov organizácia Riaditeľstvo pre stavbu vodných ciest (ďalej len RVC), ktorá nadväzovala svojou činnosťou na Kanalizačnú komisiu zriadenú v roku  1896. Táto organizácia bola zriadená na základe tzv. vodocestného zákona z roku 1901, ktorý okrem iného určoval, ktoré vodné cesty sa budú budovať. RVC bolo zrušené až pri reorganizácii štátnej správy po roku 1948. Počas svojej činnosti vybudovalo RVC 2 priehrady, 21 pohyblivých hatí, 18 plavebných komôr, 8 hydroelektrární, 88 preložiek koryta riek a 330 km brehových úprav.
V roku 1998 sa Česká republika vrátila k tomuto osvedčenému typu organizácie a Ministerstvo dopravy ČR zriadilo svoju organizačnú jednotku Ředitelství vodních cest ČR (ďalej len „ŘVC ČR“).
Činnosť ŘVC ČR je zameraná hlavne na:
1.	zabezpečenie prípravy a realizácie výstavby a modernizácie súčastí dopravne významných vodných ciest a ďalších stavieb potrebných na prevádzku na vodných cestách a na ich správu a údržbu a nadobúdanie ďalšieho majetku nutného pre správu a údržbu vodných ciest,
2.	zabezpečenie správy, údržby a opráv novo zriadených súčastí vodných ciest a ďalšieho majetku, nutného na prevádzku na nich a na ich správu a údržbu,
3.	výkon vlastníckych práv štátu k nehnuteľnostiam tvoriacim novo zriaďované súčasti vodných ciest,
4.	zabezpečenie podkladov pre stanovenie koncepcií v oblasti vodných ciest a ich súčastí,
5.	koordináciu veľkých opráv vrátane rekonštrukcie a modernizácie súčastí vodných ciest.
Výstavbu a modernizáciu vodných ciest zabezpečuje ŘVC ČR zo zdrojov štátneho rozpočtu a z fondov EÚ. 
Rok	2005	2006	2007	
Prostriedky zo štátneho rozpočtu 
(v mil. Kč)	192,3	419,6	342,6	
Z fondov EÚ v rokoch 2004 - 2006 čerpalo ŘVC ČR 97,6 mil. Kč a schválený rozpočet na obdobie 2007- 2013 je 136,5 mil. Kč.
Za obdobie svojej činnosti vybudovalo ŘVC ČR množstvo stavieb slúžiacich na rozvoj tak nákladnej, ako aj osobnej a rekreačnej plavby. K najvýznamnejším projektom patrí splavnenie Vltavy, kde bola situácia po roku 1945 podobná ako u nás na Váhu. Z dôvodu šetrenia sa budovali len stavby pre energetiku a protipovodňovú ochranu a na plavbu sa finančné prostriedky nedostávali. Veľký význam pre rozvoj rekreačnej plavby a rozvoj turizmu v dotknutých regiónoch má projekt rekonštrukcie Baťovho kanála.
Kompetenčne je v ČR situácia podobná ako na Slovensku. Dopravná funkcia vodných ciest je len jednou z funkcií vodného toku ako takého. Svoje záujmy tu majú vodohospodári patriaci pod rezort poľnohospodárstva, ktorí zabezpečujú správu a starostlivosť o vodnú cestu prostredníctvom správcu toku a tiež energetici patriaci pod rezort priemyslu a obchodu, čo komplikuje vzťahy k vodným dielam a stavbám vybudovaným na vodných tokoch. Úlohou ŘVC ČR je preto zaistenie efektívneho a z dopravného hľadiska správneho vybudovania potrebných zariadení pre plavbu a ich následné odovzdanie zákonom určeným správcom a prevádzkovateľom. 
Organizácia ŘVC ČR zamestnáva 15 zamestnancov.